ค่าเงินบาทยังแข็งค่า หลังจากนักลงทุนไม่มั่นใจนโยบายทรัมป์
โดย...ปารีณา พ่วงศิริ
6 ก.พ. 2560

โดย...ปารีณา พ่วงศิริ
สายงานธุรกิจตลาดทุนธนาคารกสิกรไทย มองว่า เงินบาทจะเคลื่อนไหวในกรอบ 35.00-35.20 ในสัปดาห์นี้ โดยรวมแล้วปัจจัยที่ต้องติดตามในสัปดาห์นี้เป็นปัจจัยด้านการเมืองของประเทศหลักๆ คือ ประเด็นจากประธานาธิบดีสหรัฐ และนโยบายใหม่ๆ ที่มีการออกมายังเป็นสิ่งที่ต้องจับตามอง นอกจากนี้ ยังมีการประชุมระหว่างผู้นำสหรัฐและญี่ปุ่นด้วย ต้องดูว่าทางสหรัฐ จะมีท่าทีอย่างไร ขณะที่จากสหราชอาณาจักร เราจะเห็นการอภิปรายเพิ่มเติมจากสภาของสหราชอาณาจักรเรื่องการออกจากสหภาพยุโรป (เบร็กซิต) ในส่วนข้อมูลเศรษฐกิจนั้น จะเป็นการรายงานข้อมูลที่ไม่สำคัญนัก อาทิ ความเชื่อมั่นของผู้บริโภคสหรัฐ รวมถึงตัวเลขการค้าการส่งออกจากจีนอีกด้วย
สัปดาห์ที่ผ่านมา ตลาดรอดูว่าเฟดจะส่งสัญญาณใดๆ เพิ่มเติมเรื่องการปรับขึ้นดอกเบี้ยในปี 2017 หรือไม่ หากประเมินจากแถลงการณ์ของเฟดจะพบว่า เฟดยังมีมุมมองเศรษฐกิจในเชิงบวก และยอมรับว่าความเชื่อมั่นไม่ว่าจะเป็นจากภาคธุรกิจและภาคครัวเรือนปรับดีขึ้น ขณะที่เงินเฟ้อมีแนวโน้มเข้าเป้า แต่ดูเหมือนว่า เฟดเองยังไม่รีบร้อนเรื่องปรับขึ้นดอกเบี้ย นักลงทุนในตลาดดูเหมือนจะเชื่อเช่นนั้นเช่นกัน จะเห็นว่า นักลงทุนมองช่วงเวลาการขึ้นดอกเบี้ยครั้งต่อไปในเดือน มิ.ย. โดยให้โอกาสสูงกว่า 70% ขณะที่การประชุมครั้งต่อไปเป็นเดือน มี.ค. แต่ตลาดมองเห็นโอกาสที่ประมาณ 33% เท่านั้น
ในส่วนของค่าเงินบาท เห็นเปิดตลาดที่ระดับ 35.24 และปรับแข็งค่าตลอดทั้งสัปดาห์ โดยประเด็นหลักๆ ที่สร้างความกังวลต่อนักลงทุนคือนโยบายของทรัมป์ ที่ออกคำสั่งห้ามการเข้าเมืองของผู้ลี้ภัยและชาวมุสลิมจาก 7 ประเทศมาในสหรัฐ ที่นำไปสู่การแสดงความไม่เห็นด้วยอย่างหนัก จากหลายฝ่ายทั้งในระดับรัฐ บริษัท และประชาชน สร้างความกังวลว่าจะส่งผลลุกลามด้านความสัมพันธ์ต่างประเทศ นอกจากนี้ เงินเหรียญสหรัฐยังอ่อนค่าลงหลังจากทรัมป์และทีมงานแสดงความเห็นด้านค่าเงิน ในส่วนของเม็ดเงินจากต่างประเทศ จะเห็นว่า หลังจากที่เงินดอลลาร์ปรับอ่อนค่าลง เราเริ่มเห็นเงินทุนไหลเข้ามาในตลาดพันธบัตรไทยบ้าง โดยเฉพาะพันธบัตรระยะสั้น สำหรับสัปดาห์นี้ เห็นการซื้อสุทธิ 2.4 หมื่นล้านบาท ขณะที่ตลาดหุ้นเป็นการขายสุทธิประมาณ 4 พันล้านบาท ในสัปดาห์นี้ ค่าเงินบาทปิดตลาดที่ระดับ 35.06 (ในวันศุกร์ เวลา 17.30 น.)